钦定古今图书集成/明伦汇编/氏族典/第307卷 > 《廖用贤尚友录》 > 商大节
## 钦定古今图书集成/明伦汇编/氏族典/第307卷 > 《廖用贤尚友录》 > 商大节

按《明外史商大节传》：“大节，字孟坚，钟祥人。嘉靖初进
士。授丰城知县，擢兵科给事中。京察竣，复命科道互
相劾，被谪盐城县丞，三迁刑部郎中，出为广东佥事，
累官山东按察使，擢右佥都御史，巡抚保定。四年，召
理院事。奄荅大举薄都城，诏城中居民及四方入应
武举者，悉登陴守，以大节率五城御史统之。北寇退”，
复命经略京城内外。训练鼓舞，军容甚壮。擢右副都
御史，经略如故。仇鸾为大将军，尽统中外兵马。大节
独为一军，不受其节制。欲困之，乃请画地分守，以京
城四郊委大节。大节言：“虽经略京城，实非有重兵专
战守责。鸾又频调遣，奸宄猝发，谁为捍御哉？”所争甚
晰。而帝方宠鸾，不欲人挠其事，责大节怀奸避难，立
下诏狱，时三十年四月也。竟卒于狱。隆庆初，复故官，
谥《端愍》。